Траян Първанов
Сезони

chitanka.info

Цяло лято под човешката ми стряха

яростни петлета скачаха среднощ —

ненаситно, гърлено и буйно пяха

срещу блясъка на слънчевия нож.

Цяла есен дъждовитите градини;

оглушително шумяха през нощта,

в утрото горяха горестни гергини,

стъпкани от тежки облаци в пръстта.

Цяла зима към натегнатите жици

в преспите за новини напрягах слух

и виелицата в дири на лисици

хвърляше червено-черния си пух.

И напролет, щом подскачаха козлета

в гърлото на смръзналия се капчук,

кукувицата огласяше полето

с ехо от протяжното

тук-тук,

чух-чух…

Тъй навярно под човешката ми стряха

диша в струйката от жив и топъл дим

дух, за който младите петлета пяха,

дух за бързите ми дни недостижим.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.